
Prezidentka Slovenskej republiky Zuzana Čaputová udelila 9. apríla 2020 podmienečnú milosť 20-ročnému mužovi D. B., ktorý bol právoplatne odsúdený za spáchanie trestného činu vraždy na trest odňatia slobody vo výmere 2 roky.  

Odsúdený D. B. ako 17-ročný zavraždil svojho otca, ktorý dlhé roky fyzicky i psychicky týral odsúdeného i jeho matku. Ako vyplýva zo znaleckého dokazovania v tejto trestnej veci D. B. bol dlhodobo vystavený extrémnemu stresu a hrubému domácemu násiliu zo strany otca. U odsúdeného išlo o skratové konanie pri vystupňovanom afekte, spôsobené vplyvom nahromadených negatívnych podnetov a okolností, ktoré on sám nezavinil.       

D. B. nebol okrem uvedeného odsúdenia doposiaľ súdne trestaný, nie je v súčasnosti trestne stíhaný a nedopustil sa žiadneho priestupku. V súčasnosti je študentom nadstavbového štúdia a vedie riadny život.     

Prezidentka Slovenskej republiky pri posudzovaní žiadosti o milosť zohľadnila okrem právnych aspektov najmä mimoriadne okolnosti prípadu a tiež skutočnosť, že skutok spáchal odsúdený ako mladistvý, pričom od raného detstva vyrastal v prostredí domáceho násilia. Výkon trestu odňatia slobody sa javí v jeho prípade ako neúčelný. Prezidentka Slovenskej republiky odpustila D. B. trest odňatia slobody vo výmere 2 roky pod podmienkou, že odsúdený po dobu 5 rokov odo dňa udelenia milosti nespácha akýkoľvek trestný čin. 
Prezidentka Slovenskej republiky pri udeľovaní milosti postupovala podľa čl. 102 ods. 1 písm. j) Ústavy Slovenskej republiky a § 472 a 475 Trestného poriadku. 


    

